Λίαμ Νίσον

Βιογραφικό

Γεννήθηκε το 1952 στην πόλη Ballymena, στη Βόρεια Ιρλανδία. Πρώτη φορά συμμετείχε σε θεατρική παράσταση (που ανέβασε το σχολείο του) σε ηλικία 11 ετών. Το 1971 γράφτηκε στο Queen's University Belfast της πόλης Μπέλφαστ για να σπουδάσει φυσική και πληροφορική, αλλά εγκατέλειψε τις σπουδές του και εργάστηκε ως οδηγός φορτηγού, σε ανυψωτικά μηχανήματα της εταιρίας Guinness και σε διάφορες άλλες δουλειές.
Το 1978 έκανε το ντεμπούτο του στον κινηματογράφο με την ταινία  «Pilgrim's Progress» σε σκηνοθεσία του Κεν Άντερσον. Αργότερα έγινε δεκτός στο Lyric Players' Theatre στο Μπέλφαστ. Λίγο αργότερα μετακόμισε στο Δουβλίνο όπου συμμετείχε στο έργο του Ρον Χάτσινσον «Says I, Says He», που αναφερόταν στην περίοδο που είναι γνωστή στην Μεγάλη Βρετανία και την Ιρλανδία ως «The Troubles» (δεκαετία του '60 μέχρι τα τέλη περίπου της δεκαετίας του '80), σε παραγωγή του Project Arts Centre. 
Το 1978 ξεκίνησε τη συνεργασία του με το Abbey Theatre και δύο χρόνια αργότερα υποδύθηκε τον Sir Gawain στην ταινία Excalibur, σε σκηνοθεσία του Τζον Μπούρμαν, ο οποίος είχε δει τον Λίαμ Νίσον στην παράσταση Άνθρωποι και ποντίκια (Of Mice And Men). Στη συνέχεια μετακόμισε στο Λονδίνο και έπαιξε σε 5 ταινίες μεταξύ των οποίων στο Η ανταρσία του Μπάουντι (The Bounty, 1984), πλάι στους: Μελ Γκίμπσον, Άντονι Χόπκινς και Λόρενς Ολίβιε, καθώς και στο Η αποστολή (The Mission, 1986), με τον Ρόμπερτ ντε Νίρο και τον Τζέρεμι Άιρονς. 
Το 1987 εγκαταστάθηκε στο Χόλυγουντ και την ίδια χρονιά πρωταγωνίστησε στην ταινία Ύποπτοι (Suspect), μαζί με τη Σερ και τον Ντένις Κουέιντ, περισσότερο γνωστός όμως έγινε  με την ταινία Ντάρκμαν (Darkman) το 1990. Το 1993 υποδύθηκε τον Όσκαρ Σίντλερ στην ταινία η Η Λίστα του Σίντλερ (Schindler's List), σε σκηνοθεσία του Στίβεν Σπίλμπεργκ. Για την ερμηνεία του αυτή προτάθηκε για το Όσκαρ Α’ Ανδρικού ρόλου, για το Βραβείο BAFTA και για τη Χρυσή Σφαίρα.
Το 1995 υποδύθηκε τον Σκωτσέζο λαϊκό ήρωα Ρομπ Ρόυ ΜακΓκρέγκορ στην ταινία του Michael Caton-Jones Ρομπ Ρόι: Εις το Ονομα της Τιμής (Rob Roy). Την επόμενη χρονιά πρωταγωνίστησε στην ταινία Μάικλ Κόλινς, ο Επαναστάτης (Michael Collins), που σκηνοθέτησε ο Νιλ Τζόρνταν. Στην ταινία αυτή ο Νίσον υποδύθηκε τον επαναστάτη και ηγέτη του αγώνα για την ανεξαρτησία της Ιρλανδίας, Μάικλ Κόλινς και για την ερμηνεία του αυτή κέρδισε το Χρυσό Λιοντάρι στο Φεστιβάλ της Βενετίας και προτάθηκε για τη Χρυσή Σφαίρα (Golden Globe Award for Best Actor – Motion Picture Drama) και για το Βραβείο καλύτερου ηθοποιού της Ένωσης Κριτικών Κινηματογράφου του Σικάγου (Chicago Film Critics Association Award for Best Actor). Τρία χρόνια αργότερα υποδύθηκε το Γιάννη Αγιάννη στην μεταφορά του μυθιστορήματος του Βίκτορος Ουγκό Οι Άθλιοι (Les Misérables). Το 2005 ήταν ξανά υποψήφιος για τη Χρυσή Σφαίρα για την ερμηνεία του στην ταινία Kinsey ας μιλήσουμε για το σεξ (Kinsey).
Συμμετείχε επίσης στις ταινίες: Πόλεμος των άστρων Επεισόδιο 1: Η αόρατη απειλή (Star Wars Episode I: The Phantom Menace) (1999), Πόλεμος των άστρων Επεισόδιο 2: Η επίθεση των κλώνων (Star Wars: Episode II - Attack of the Clones)(2002), Οι Συμμορίες της Νέας Υόρκης (Gangs of New York) (2002), Το Βασίλειο των ουρανών (2005), Batman Begins (2005) και Ο σκοτεινός ιππότης: Η επιστροφή (The Dark Knight Rises) (2012).
Δάνεισε τη φωνή του στο λιοντάρι Ασλάν στις ταινίες Το χρονικό της Νάρνια: Το λιοντάρι, η μάγισσα και η ντουλάπα (The Chronicles of Narnia: The Lion, the Witch and the Wardrobe) (2005), Το Χρονικό της Νάρνια: Ο Πρίγκιπας Κάσπιαν (The Chronicles of Narnia: Prince Caspian) (2008) και Το χρονικό της Νάρνια: Ο ταξιδιώτης της αυγής (The chronicles of Narnia: The voyage of the dawn treader) (2010).
Άλλες ταινίες του Λίαμ Νίσον: Αρπαγή (Taken)(2008), Ο άγνωστος (Unknown) (2011), The Grey (2011), Αρπαγή 2 (Taken 2)(2012), Το μονοπάτι του θανάτου (A Walk Among the Tombstones) (2014), Non-Stop(2014), Αρπαγή 3 (Taken 3)(2014) κ.α. 
Υπήρξε παντρεμένος από το 1994 με τη βρετανίδα ηθοποιό και κόρη της Βανέσα Ρεντγκρέιβ, Νατάσα Ρίτσαρντσον. Η Ρίτσαρντσον απεβίωσε το 2009, έπειτα από σοβαρό τραυματισμό της ενώ έκανε σκι. Οι δυο τους απέκτησαν δυο παιδιά.